CELEX: 
Language: el
Date: 2017-12-13 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του κατ’ εξουσιοδότηση κανονισμού (ΕΕ) 2016/1675 για τη συμπλήρωση της οδηγίας (ΕΕ) 2015/849 του Ευρωπαϊκού Κοινοβουλίου και του Συμβουλίου, όσον αφορά την προσθήκη της Σρι Λάνκα, του Τρινιδάδ και Τομπάγκο και της Τυνησίας στον πίνακα του σημείου Ι του παραρτήματος

ΑΙΤΙΟΛΟΓΙΚΗ ΕΚΘΕΣΗ
            
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Στις 20 Μαΐου 2015 εγκρίθηκε ένα νέο πλαίσιο για την καταπολέμηση της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας («ΚΞΧ/ΧΤ» ή «AML/CFT»). Οι νέοι κανόνες απαρτίζονται από: 
            
            
               (α)
                     την οδηγία (ΕΕ) 2015/849 σχετικά με την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες ή για τη χρηματοδότηση της τρομοκρατίας («η 4η οδηγία AML») ·και 
            
            
               (β)
                     τον κανονισμό (ΕΕ) 2015/847 περί στοιχείων που συνοδεύουν τις μεταφορές χρηματικών ποσών («κανονισμός για τη μεταφορά ποσών»). 
            
            
               Οι νέοι κανόνες αποτελούν ένα σύγχρονο, συνεκτικό πλαίσιο στον συγκεκριμένο τομέα και συνάδουν με τα διεθνή πρότυπα και τις συστάσεις που ισχύουν επί του παρόντος, ιδίως με τα πρότυπα και τις συστάσεις που έχουν εκδοθεί από την Ομάδα Χρηματοπιστωτικής Δράσης (FATF).
            
            
               Σύμφωνα με το άρθρο 9 παράγραφος 1 της 4ης οδηγίας AML, οι δικαιοδοσίες τρίτων χωρών που χαρακτηρίζονται από στρατηγικές ανεπάρκειες όσον αφορά τα εθνικά τους συστήματα ΚΞΧ/ΧΤ, ανεπάρκειες οι οποίες συνεπάγονται σημαντικές απειλές για το χρηματοπιστωτικό σύστημα της Ένωσης («τρίτες χώρες υψηλού κινδύνου»), πρέπει να επισημαίνονται, προκειμένου να προστατεύεται η ορθή λειτουργία της εσωτερικής αγοράς. Το άρθρο 9 παράγραφος 2 της οδηγίας εξουσιοδοτεί την Επιτροπή να εκδίδει κατ’ εξουσιοδότηση πράξεις με σκοπό να επισημαίνονται οι τρίτες χώρες υψηλού κινδύνου, λαμβάνοντας υπόψη τις στρατηγικές ανεπάρκειες, και να καθορίζει τα κριτήρια στα οποία πρέπει να βασίζεται η αξιολόγηση της Επιτροπής. Με βάση την εν λόγω επισήμανση, το άρθρο 18 παράγραφος 1 της 4ης οδηγίας AML επιβάλλει στις υπόχρεες οντότητες να εφαρμόζουν ενισχυμένα μέτρα δέουσας επιμέλειας ως προς τον πελάτη όταν συνάπτουν επιχειρηματικές σχέσεις ή συναλλάσσονται με φυσικά πρόσωπα ή νομικές οντότητες που εδρεύουν σε χώρες οι οποίες περιλαμβάνονται στον σχετικό κατάλογο. 
            
            
               Στις 14 Ιουλίου 2016 η Ευρωπαϊκή Επιτροπή εξέδωσε τον κατ’ εξουσιοδότηση κανονισμό (ΕΕ) 2016/1675, ο οποίος επισημαίνει διάφορες τρίτες χώρες που παρουσιάζουν στρατηγικές ανεπάρκειες στα εθνικά τους συστήματα ΚΞΧ/ΧΤ, ανεπάρκειες οι οποίες συνεπάγονται σημαντικές απειλές για το χρηματοπιστωτικό σύστημα της Ένωσης. 
            
            
               Επί του παρόντος, η Επιτροπή επεξεργάζεται μια νέα μεθοδολογία για την επισήμανση τρίτων χωρών υψηλού κινδύνου, η οποία δεν βασίζεται μόνο σε εξωτερικές πηγές πληροφοριών για την επισήμανση των δικαιοδοσιών που παρουσιάζουν στρατηγικές ανεπάρκειες όσον αφορά την καταπολέμηση της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας. Η εν λόγω μεθοδολογία θα αποσαφηνίσει τη διαδικασία για τη διεξαγωγή της αξιολόγησης, τα κριτήρια εγγραφής στον κατάλογο και τη διαδικασία παρακολούθησης —συμπεριλαμβανομένων της συμμετοχής εμπειρογνωμόνων των κρατών μελών και της συνεργασίας με το Ευρωπαϊκό Κοινοβούλιο καθ’ όλη τη διάρκεια της διαδικασίας. Η Επιτροπή θα συνεργαστεί με το Ευρωπαϊκό Κοινοβούλιο και το Συμβούλιο σχετικά με τη θέσπιση αυτής της μεθοδολογίας, μόλις οριστικοποιηθούν τα κριτήρια εγγραφής στον κατάλογο του άρθρου 9, τα οποία βρίσκονται επί του παρόντος υπό επαναδιαπραγμάτευση. Εν αναμονή της τελικής έκβασης της αναθεώρησης του άρθρου 9, η Επιτροπή δεσμεύεται να εξετάσει σχετικά κριτήρια ΚΞΧ/ΧΤ κατά την αξιολόγησή της με βάση τη νέα μεθοδολογία, καθώς και τη διαθεσιμότητα και την ανταλλαγή πληροφοριών σχετικά με τον πραγματικό δικαιούχο. Σύμφωνα με τον χάρτη πορείας που υπέβαλε η Επιτροπή προς το Ευρωπαϊκό Κοινοβούλιο στις 29 Ιουνίου 2017, η Επιτροπή αναμένει να εκδώσει κατ’ εξουσιοδότηση κανονισμό με βάση τη νέα μεθοδολογία έως το τέλος του 2018.
            
            
               Εν αναμονή της ολοκλήρωσης της αξιολόγησης της Επιτροπής βάσει της νέας μεθοδολογίας, είναι αναγκαίο να συνεχιστεί η επικαιροποίηση του καταλόγου, προκειμένου να διασφαλιστεί ότι οι κανόνες της ΕΕ εφαρμόζονται ως προς τις τρίτες χώρες που χαρακτηρίζονται διεθνώς ως υψηλού κινδύνου. Όπως τονίζεται στην αιτιολογική σκέψη 28 της 4ης οδηγίας AMLD, η μεταβαλλόμενη φύση των απειλών της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας, η οποία διευκολύνεται από τη συνεχή εξέλιξη της τεχνολογίας και των μέσων που έχουν στη διάθεσή τους οι εγκληματίες, απαιτεί ταχείες και συνεχείς προσαρμογές του νομικού πλαισίου όσον αφορά τις τρίτες χώρες υψηλού κινδύνου, με στόχο την αποτελεσματική αντιμετώπιση των υφιστάμενων κινδύνων και την αποτροπή της εμφάνισης νέων κινδύνων. Λαμβανομένου υπόψη του επιπέδου ολοκλήρωσης των χρηματοπιστωτικών συστημάτων, η εσωτερική αγορά θα εκτεθεί σε σοβαρούς κινδύνους νομιμοποίησης εσόδων από παράνομες δραστηριότητες και χρηματοδότησης της τρομοκρατίας, εάν η ΕΕ δεν προσθέσει στον κατάλογο της ΕΕ δικαιοδοσίες υψηλού κινδύνου που επισημαίνονται από τη FATF. Επίσης, το πλαίσιο ΚΞΧ/ΧΤ της ΕΕ δεν θα ανταποκρίνεται στις διεθνείς δεσμεύσεις και θα αντιβαίνει στις προσπάθειες της ΕΕ να προωθήσει μια παγκόσμια προσέγγιση υψηλού κινδύνου όσον αφορά τις χώρες. 
            
            
               Σύμφωνα με την αρχή της προφύλαξης, κατά την περίοδο μέχρι να καταστεί δυνατή η διενέργεια αξιολογήσεων βάσει της νέας μεθοδολογίας, φαίνεται σκόπιμο να προστεθούν στον κατάλογο ορισμένες επιπλέον τρίτες χώρες που πληρούν τα κριτήρια τα οποία καθορίζονται στο άρθρο 9 παράγραφος 2 της 4ης οδηγίας AML, ενώ η προσαρμογή του καταλόγου προκειμένου να ληφθούν υπόψη οι τρίτες χώρες που σημειώνουν πρόοδο στην αντιμετώπιση των στρατηγικών ανεπαρκειών θα πρέπει να πραγματοποιηθεί όταν ολοκληρωθεί η αξιολόγηση σύμφωνα με τη νέα μεθοδολογία. Ως εκ τούτου, η Επιτροπή δεν αποφάσισε, στο παρόν στάδιο, να διαγράψει από τον κατάλογο τη Γουιάνα, τη Λαϊκή Δημοκρατία του Λάος, το Αφγανιστάν και την Ουγκάντα, καθώς πρέπει να πραγματοποιηθεί περαιτέρω αξιολόγηση με βάση τη νέα μεθοδολογία. Σύμφωνα με την αρχή της προφύλαξης, θα συνεχίσουν να εφαρμόζονται ενισχυμένα μέτρα δέουσας επιμέλειας για τη Γουιάνα, τη Λαϊκή Δημοκρατία του Λάος, το Αφγανιστάν και την Ουγκάντα.
            
            
            
               A. Προσθήκη στον κατάλογο των τρίτων χωρών υψηλού κινδύνου
            
            
               Η Επιτροπή έλαβε υπόψη, κατά περίπτωση, τις πρόσφατες δημόσιες δηλώσεις της FATF, τα έγγραφα της FATF [«Improving Global AML/CFT Compliance: on-going process» (Βελτίωση της συμμόρφωσης στον τομέα ΚΞΧ/ΧΤ σε παγκόσμιο επίπεδο: διαδικασία σε εξέλιξη)], τις εκθέσεις της FATF σχετικά με την εξέταση χωρών στο πλαίσιο της διεθνούς συνεργασίας, καθώς και την έκθεση για τις αμοιβαίες αξιολογήσεις που διεξήχθησαν από τη FATF και από περιφερειακούς φορείς παρεμφερούς τύπου με τη FATF (FSRB) σχετικά με τους κινδύνους που αντιπροσωπεύουν συγκεκριμένες τρίτες χώρες, σύμφωνα με το άρθρο 9 παράγραφος 4 της 4ης οδηγίας AMLD. Ειδικότερα, εξέτασε τα αποτελέσματα της 29ης συνεδρίασης της ολομέλειας της FATF και τις χώρες υψηλού κινδύνου που έχουν επισημανθεί από τη FATF
                  1
               . Με την ευκαιρία αυτή, η Σρι Λάνκα, το Τρινιδάδ και Τομπάγκο και η Τυνησία επισημάνθηκαν ως χώρες που παρουσιάζουν στρατηγικές ανεπάρκειες στο σύστημα ΚΞΤ/ΧΤ.
            
            
               Βάσει των εν λόγω πληροφοριών, η Επιτροπή θεωρεί ότι η Σρι Λάνκα, το Τρινιδάδ και Τομπάγκο και η Τυνησία πληρούν τα κριτήρια που καθορίζονται στο άρθρο 9 παράγραφος 2 της 4ης οδηγίας AML. Ως εκ τούτου, η Σρι Λάνκα, το Τρινιδάδ και Τομπάγκο και η Τυνησία θα πρέπει να προστεθούν στον κατάλογο των τρίτων χωρών υψηλού κινδύνου που παρουσιάζουν στρατηγικές ανεπάρκειες στο σύστημα ΚΞΤ/ΧΤ και ενέχουν σημαντικούς κινδύνους για το χρηματοοικονομικό σύστημα της Ένωσης. Επομένως, οι εν λόγω χώρες θα πρέπει να περιληφθούν στην κατ’ εξουσιοδότηση πράξη που προβλέπεται στο άρθρο 9 της 4ης οδηγίας AMLD. 
            
            
               Η Σρι Λάνκα, το Τρινιδάδ και Τομπάγκο και η Τυνησία έχουν αναλάβει γραπτώς πολιτική δέσμευση υψηλού επιπέδου για την αντιμετώπιση των ανεπαρκειών που εντοπίστηκαν και έχουν καταρτίσει σχέδιο δράσης σε συνεργασία με τη FATF, προκειμένου να ανταποκριθούν στις απαιτήσεις που ορίζονται στην οδηγία (ΕΕ) 2015/849. Η Επιτροπή εκφράζει την ικανοποίησή της για τη δέσμευση αυτή και καλεί τις εν λόγω δικαιοδοσίες να ολοκληρώσουν την υλοποίηση του σχεδίου δράσης το συντομότερο δυνατό και εντός των προτεινόμενων προθεσμιών. Η εφαρμογή του σχεδίου δράσης θα παρακολουθείται εκ του σύνεγγυς. Προκειμένου να ληφθεί υπόψη το επίπεδο δέσμευσης που έχει επιδειχθεί από αυτές τις υψηλού κινδύνου τρίτες χώρες, στο πλαίσιο της FATF, για να διορθωθούν οι αδυναμίες που επισημάνθηκαν, οι εν λόγω τρίτες χώρες περιλαμβάνονται στο αντίστοιχο μέρος του παραρτήματος της κατ’ εξουσιοδότηση πράξης.
            
            
               B. Συνέπεια
            
            
               Σύμφωνα με το άρθρο 18 της οδηγίας (ΕΕ) 2015/849, οι υπόχρεες οντότητες σε όλα τα κράτη μέλη θα είναι υποχρεωμένες να εφαρμόζουν ενισχυμένα μέτρα δέουσας επιμέλειας ως προς τον πελάτη (ECDD) όταν συναλλάσσονται με φυσικά πρόσωπα ή νομικές οντότητες εγκατεστημένα σε τρίτες χώρες υψηλού κινδύνου, όπως αυτές ορίζονται στον κατ’ εξουσιοδότηση κανονισμό (ΕΕ) 2016/1675. 
            
         
         
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Δεν διεξήχθησαν δημόσιες διαβουλεύσεις από την Επιτροπή.
            
            
               Στις 22 Νοεμβρίου 2017 η ομάδα εμπειρογνωμόνων για τη νομιμοποίηση εσόδων από παράνομες δραστηριότητες και τη χρηματοδότηση της τρομοκρατίας (EGMLTF) γνωμοδότησε επί του σχεδίου κατ’ εξουσιοδότηση πράξης μέσω γραπτής διαδικασίας.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η παρούσα κατ’ εξουσιοδότηση πράξη τροποποιεί τον κατάλογο των τρίτων χωρών υψηλού κινδύνου που είχε θεσπιστεί με τον κατ’ εξουσιοδότηση κανονισμό (ΕΕ) 2016/1675.
            
            
               Τα έννομα αποτελέσματα της δημοσίευσης του καταλόγου διέπονται από τη βασική πράξη, δηλαδή την οδηγία (ΕΕ) 2015/849. 
            
            
               Ως άμεση συνέπεια της κατάρτισης του καταλόγου, οι υπόχρεες οντότητες σε όλα τα κράτη μέλη θα είναι υποχρεωμένες να εφαρμόζουν ενισχυμένα μέτρα δέουσας επιμέλειας ως προς τον πελάτη (ECDD) σύμφωνα με το άρθρο 18 της 4ης οδηγίας AMLD όταν συναλλάσσονται με φυσικά πρόσωπα ή νομικές οντότητες εγκατεστημένα σε τρίτες χώρες υψηλού κινδύνου. Ως εκ τούτου, οι υποχρεώσεις αυτές ισχύουν επίσης όσον αφορά τις χώρες που προστέθηκαν στο παράρτημα — δηλαδή τη Σρι Λάνκα, το Τρινιδάδ και Τομπάγκο και την Τυνησία. 
            
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 13.12.2017
            
            
               για την τροποποίηση του κατ’ εξουσιοδότηση κανονισμού (ΕΕ) 2016/1675 για τη συμπλήρωση της οδηγίας (ΕΕ) 2015/849 του Ευρωπαϊκού Κοινοβουλίου και του Συμβουλίου, όσον αφορά την προσθήκη της Σρι Λάνκα, του Τρινιδάδ και Τομπάγκο και της Τυνησίας στον πίνακα του σημείου Ι του παραρτήματος
            
            
                (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία (ΕΕ) 2015/849 του Ευρωπαϊκού Κοινοβουλίου και του Συμβουλίου, της 20ής Μαΐου 2015, σχετικά με την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες ή για τη χρηματοδότηση της τρομοκρατίας, την τροποποίηση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, και την κατάργηση της οδηγίας 2005/60/ΕΚ του Ευρωπαϊκού Κοινοβουλίου και του Συμβουλίου και της οδηγίας 2006/70/ΕΚ της Επιτροπής
                  2
                και ιδίως το άρθρο 9 παράγραφος 2,
            
            
               Εκτιμώντας τα ακόλουθα:
            
            
               (1)Η Ένωση πρέπει να εξασφαλίσει την αποτελεσματική προστασία της ακεραιότητας και της ορθής λειτουργίας του χρηματοπιστωτικού της συστήματος και της εσωτερικής αγοράς έναντι της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας. Προς τον σκοπό αυτόν, η οδηγία (ΕΕ) 2015/849 ορίζει ότι η Επιτροπή πρέπει να επισημαίνει τις τρίτες χώρες υψηλού κινδύνου που χαρακτηρίζονται από στρατηγικές ανεπάρκειες όσον αφορά τα εθνικά τους συστήματα για την καταπολέμηση της νομιμοποίησης εσόδων από παράνομες δραστηριότητες και την καταπολέμηση της χρηματοδότησης της τρομοκρατίας, ανεπάρκειες οι οποίες συνεπάγονται σημαντικές απειλές για το χρηματοπιστωτικό σύστημα της Ένωσης.
            
            
               (2)Η Επιτροπή θα πρέπει να επανεξετάζει τον κατάλογο των τρίτων χωρών υψηλού κινδύνου που απαριθμούνται στον κατ’ εξουσιοδότηση κανονισμό (ΕΕ) 2016/1675
                  3
                σε κατάλληλα χρονικά διαστήματα υπό το πρίσμα της προόδου που έχει σημειωθεί από τις εν λόγω τρίτες χώρες υψηλού κινδύνου όσον αφορά την εξάλειψη των στρατηγικών ανεπαρκειών από το σύστημά τους ως προς την νομιμοποίηση εσόδων από παράνομες δραστηριότητες και την χρηματοδότηση της τρομοκρατίας (ΚΞΧ/ΧΤ). Η Επιτροπή θα πρέπει να λαμβάνει υπόψη στις αξιολογήσεις της τα νέα στοιχεία από διεθνείς οργανισμούς και φορείς καθορισμού προτύπων, όπως τα στοιχεία που εκδίδει η Ομάδα Χρηματοπιστωτικής Δράσης (FATF). Με βάση αυτές τις πληροφορίες, η Επιτροπή θα πρέπει επίσης να επισημαίνει πρόσθετες τρίτες χώρες υψηλού κινδύνου που παρουσιάζουν στρατηγικές ανεπάρκειες όσον αφορά τα εθνικά τους συστήματα ΚΞΧ/ΧΤ. 
            
            
               (3)Σύμφωνα με τα κριτήρια που καθορίζονται στην οδηγία (ΕΕ) 2015/849, η Επιτροπή έλαβε υπόψη της τις πλέον πρόσφατες διαθέσιμες πληροφορίες, ιδίως τις πρόσφατες δημόσιες δηλώσεις της FATF και το έγγραφο της FATF με τίτλο «Improving Global AML/CFT Compliance: on-going process» (Βελτίωση της συμμόρφωσης στον τομέα ΚΞΧ/ΧΤ σε παγκόσμιο επίπεδο: διαδικασία σε εξέλιξη), καθώς και τις εκθέσεις της ομάδας για την εξέταση χωρών στο πλαίσιο της διεθνούς συνεργασίας (International Cooperation Review Group) της FATF, σχετικά με τους κινδύνους που αντιπροσωπεύουν συγκεκριμένες τρίτες χώρες, όπως προβλέπει το άρθρο 9 παράγραφος 4 της οδηγίας (ΕΕ) 2015/849. 
            
            
               (4)Η FATF επεσήμανε τη Σρι Λάνκα, το Τρινιδάδ και Τομπάγκο και την Τυνησία ως χώρες που παρουσιάζουν στρατηγικές ανεπάρκειες ΚΞΧ/ΧΤ, οι οποίες αποτελούν κίνδυνο για το διεθνές χρηματοπιστωτικό σύστημα και για τις οποίες έχουν αναπτύξει σχέδιο δράσης με την FATF. 
            
         
         
            
               (5)Λαμβάνοντας υπόψη το υψηλό επίπεδο ολοκλήρωσης του διεθνούς χρηματοπιστωτικού συστήματος, τη στενή διασύνδεση των φορέων της αγοράς, τον μεγάλο όγκο των διασυνοριακών συναλλαγών προς ή από την Ένωση, καθώς και τον βαθμό ανοίγματος της αγοράς, η Επιτροπή θεωρεί ότι οποιαδήποτε απειλή ΚΞΧ/ΧΤ για το διεθνές χρηματοπιστωτικό σύστημα αποτελεί απειλή και για το χρηματοπιστωτικό σύστημα της Ένωσης.
            
            
               (6)Σύμφωνα με τις τελευταίες σχετικές πληροφορίες, η ανάλυση της Επιτροπής κατέληξε στο συμπέρασμα ότι η Σρι Λάνκα, το Τρινιδάδ και Τομπάγκο και η Τυνησία θα πρέπει να θεωρούνται δικαιοδοσία τρίτης χώρας που χαρακτηρίζεται από στρατηγικές ανεπάρκειες όσον αφορά το σύστημα ΚΞΧ/ΧΤ, ανεπάρκειες οι οποίες συνεπάγονται σημαντικές απειλές για το χρηματοπιστωτικό σύστημα της Ένωσης σύμφωνα με τα κριτήρια που καθορίζονται στο άρθρο 9 της οδηγίας (ΕΕ) 2015/849. Εντούτοις, οι εν λόγω χώρες έχουν αναλάβει γραπτώς πολιτική δέσμευση υψηλού επιπέδου για την αντιμετώπιση των ανεπαρκειών που έχουν διαπιστωθεί και έχουν καταρτίσει σχέδιο δράσης σε συνεργασία με τη FATF, το οποίο αναμένεται να επιτρέψει την εκπλήρωση των απαιτήσεων που ορίζονται στην οδηγία (ΕΕ) 2015/849. Η Επιτροπή θα επανεκτιμήσει την κατάσταση των εν λόγω χωρών, υπό το πρίσμα της εφαρμογής της ανωτέρω δέσμευσης.
            
            
               (7)Συνεπώς, ο κατ’ εξουσιοδότηση κανονισμός (ΕΕ) 2016/1675 θα πρέπει να τροποποιηθεί αναλόγως,
            
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
            
               Άρθρο 1
            
            
            
               Στο παράρτημα του κατ’ εξουσιοδότηση κανονισμού (ΕΕ) 2016/1675, ο πίνακας στο σημείο Ι τροποποιείται ως εξής:
            
            
            
                α) 
                     παρεμβάλλονται οι ακόλουθες σειρές: 
            
            
               «
            
            
                     
                        11
                     
                  
                  
                     
                        Σρι Λάνκα
                     
                  
               
                     
                        12
                     
                  
                  
                     
                        Τρινιδάδ και Τομπάγκο
                     
                  
               
                     
                        13
                     
                  
                  
                     
                        Τυνησία
                     
                  
               
               »
            
            
            
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 13.12.2017
            
         
         
            
               
                     
                        Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        
                  http://www.fatf-gafi.org/publications/fatfgeneral/documents/plenary-november-2017.html
                   
               
               
                  
                     (2)
                  
                        ΕΕ L 141 της 5.6.2015, σ. 73.
               
               
                  
                     (3)
                  
                        Κατ’ εξουσιοδότηση κανονισμός (ΕΕ) 2016/1675 της Επιτροπής, της 14ης Ιουλίου 2016, για τη συμπλήρωση της οδηγίας (ΕΕ) 2015/849 του Ευρωπαϊκού Κοινοβουλίου και του Συμβουλίου με την επισήμανση των τρίτων χωρών υψηλού κινδύνου που χαρακτηρίζονται από στρατηγικές ανεπάρκειες (ΕΕ L 254 της 20.9.2016, σ. 1).